รองผู้บัญชาการตำรวจแห่งชาติ กำชับหน่วยที่เกี่ยวข้อง สกัดการลักลอบหลบหนีเข้าเมืองผิดกฎหมาย โดยเฉพาะ พื้นที่แนวชายแดน และห้ามตำรวจ เรียกรับผลประโยชน์เด็ดขาด
พลตำรวจเอกดำรงศักดิ์ กิตติประภัสร์ รองผู้บัญชาการตำรวจแห่งชาติ มีหนังสือคำสั่งให้หน่วยงานในสังกัดที่เกี่ยวข้อง ประสานหน่วยงานความมั่นคงในพื้นที่ ปฏิบัติงานร่วมกันอย่างบูรณาการ เพื่อสกัดกั้นการลักลอบหลบหนีเข้าเมืองโดยผิดกฎหมาย โดยเฉพาะพื้นที่แนวชายแดน ให้เข้มงวดการตั้งจุดตรวจ จุดสกัด รวมทั้ง สืบสวนจับกุมขยายผลเครือข่าย, ขบวนการลักลอบนำพา ช่วยเหลือ คนต่างด้าวที่ลักลอบหลบหนีเข้าเมืองโดยผิดกฎหมายทุกกรณี พร้อมกำชับ ห้ามข้าราชการตำรวจทุกนาย เรียก รับยอมรับทรัพย์สินหรือผลประโยชน์อื่นใด โดยมิชอบด้วยกฎหมาย หรือกระทำการใดที่ส่อไปในทางทุจริต ประพฤติมิชอบ หากพบว่ามีการปล่อยปละละเลย หรือเรียกรับผลประโยชน์ ให้พิจารณาดำเนินการ ทางปกครอง ทางวินัย ทางอาญา อย่างจริงจังและเด็ดขาด